Mbeki ontken beroep vir aksie teen Mandela-HlongwaneOudpres. Thabo Mbeki. Foto: Simphiwe Mbokazi/African News Agency(ANA) Oudpres. Thabo Mbeki het mediaberigte dat hy ŉ beroep op die regering gedoen het om stappe in te stel teen Zindzi Mandela-Hlongwane, Suid-Afrika se ambassadeur in Denemarke, ten sterkste ontken. Mbeki se stigting het gesê die voormalige president het vrae beantwoord wat aan hom gestel is deur ŉ joernalis van die Sunday Tribute. Die joernalis het tydens die onderhoud aan Mbeki gevra of hy Mandela-Hlongwane se omstrede twiets gelees het. “Sy antwoord was dat hy nie die twiets gelees het nie. Hy het egter die dissipline en kultuur van die diplomatieke wêreld verduidelik waarin ambassadeurs en hoë kommissarisse, as verteenwoordigers van die president van die Republiek en breedweg die regering, amptelike regeringsbeleid verteenwoordig; nie hul standpunte en menings nie,” het die Thabo Mbeki-stigting gesê. “Dit is gedeeltelik so omdat die regeringstelsel, asook die buitelandse beleid, ernstig verontagsaam sou word as amptenare hul persoonlike standpunte uitspreek soos hulle dit goeddink. Dit het absoluut niks met ambassadeur Mandela-Hlongwane se standpunte of haar reg op haar siening te doen nie.” Mbeki het verduidelik voordat stappe sou volg, indien dit enigsins beoog word, moet die president of regering Mandela-Hlongwane se kommentaar oorweeg relatief tot die posisie van die regering oor die grondkwessie. “Hy het in geen stadium gevra dat enige stappe teen ambassadeur Mandela-Hlongwane gedoen word nie.” Die EFF het ná die mediaberig ten sterkste teen Mbeki uitgevaar en gesê hoewel hy erken het dat hy nie Mandela-Hlongwane se twiets gesien het nie, hy “weens ŉ onbeheerbare lus om as ŉ voorbeeld van korrektheid te verskyn” steeds kommentaar gelewer het. Die minister van internasionale betrekkinge, Naledi Pandor, het vroeër gesê sy het Mandela-Hlongwane beveel om nié te vergeet dat sy ŉ verteenwoordiger van Suid-Afrika en pres. Cyril Ramaphosa is nie en dat sy haar te alle tye só moet gedra. Zindzi Mandela (Foto: Twitter) Mandela-Hlongwane het haar die gramskap van talle mense op die hals gehaal ná ŉ reeks omstrede twiets. Sy het haar onder meer uitgelaat oor grondhervorming en na wit mense verwys as lafaards en “stelende verkragter-afstammelinge” van Jan van Riebeeck. Die EFF het sy steun aan Mandela-Hlongwane se uitlatings toegesê, terwyl die burgerregte-organisasie AfriForum Pandor gevra het om haar terug te roep en af te dank. Pandor het aan Talk Radio 702 gesê sy het met Mandela-Hlongwane gepraat en die ambassadeur het bevestig dat dit wél haar twiets was. Sy het gesê sy is weke lank uitgelok, terwyl onsmaaklike opmerkings boonop oor haar ouers, Winnie Madikizela-Mandela en oudpres. Nelson Mandela, gemaak is. “Ek het vir haar gesê sy is ŉ diplomaat en ek verwag diplomatiese optrede van haar,” het Pandor gesê. “Sy moet aan die sosialemediabeleid vir staatsamptenare voldoen.” “Ons het ooreengekom dat sy haar moet beteuel en fokus op regeringsbeleid omdat sy, as ons verteenwoordiger, Suid-Afrika se beleidsdoelwitte moet bevorder,” het Pandor gesê.